ממשלת ישראל
משרד הבריאות
אגף המחשוב
בקשה לפרסום מכרז 5-2020 אפליקציה לאומית למלחמה בנגיפים
אגף למערכות מידע ומחשוב במשרד הבריאות, פונה בזאת לקבלת הצעות לפרויקט הקמת ותחזוקת אפליקציה לאומית למלחמה בנגיפים – "המגן".  "המגן" הינה אפליקציה של משרד הבריאות שהוקמה כדי לסייע במלחמה בנגיף הקורונה והוחלט להרחיב את השימוש בה לטובת מלחמה בנגיפים באופן כללי.

לשם החזרת מדינת ישראל לשגרה בזמן התפרצות נגיף, נדרש לבחון דרכים להפחתת מספר ההדבקות באוכלוסייה. במקביל לפעילויות הסברה והגברת המשמעת האישית, הכלי העיקרי למניעת הידבקויות באוכלוסייה הינו בידוד מהיר של הנדבקים הפוטנציאליים מחולה מאומת, מיד עם קבלת תוצאת הבדיקה ומכאן חשיבותה של אפליקציית המגן ככלי מרכזי של "אסטרטגיית יציאה". מטרתה העיקרית של האפליקציה היא ליישם את עקרון הבידוד המהיר. "המגן" מתריעה לכל בעל מכשיר עליו היא מותקנת על שהיה אפשרית בקרבת חולה מאומת בתקופה שקדמה לבידודו. המשתמש יוכל לבדוק את אמינות המידע עבורו ולדווח על כניסה לבידוד או על שגיאה בנתונים. 

האפליקציה מותקנת כיום אצל כמיליון משתמשים והיעד הוא להגיע ל- 4 מיליון משתמשים. 
על מנת לרכוש את אמון הציבור ולאפשר שימוש נרחב ככל האפשר, פותחה "המגן" מלכתחילה כמערכת קוד פתוח (Open Source), בלווי צמוד של מומחי פרטיות ואבטחה בלתי-תלויים מובילים, ותוך שמירה הדוקה על פרטיות האזרחים - המידע האישי של כל אזרח נשמר על מכשירו האישי (סמארטפון iOS\Android) בלבד. 

משרד הבריאות מעוניין להרחיב את הפונקציונאליות הקיימת של האפליקציה כדי לאפשר להרחיב את פריסתה בקרב האוכלוסייה. בנסיבות המתוארות לעיל, מבקש משרד הבריאות לקבל הצעות לפיתוח ותחזוקת אפליקציית "המגן", שתכיל את הפונקציונאליות הקיימת ותיתן בנוסף מענה לדרישות פיתוח נוספות, על הצד הטוב ביותר.

ניתן לצפות  במסמכי המכרז  באתר משרד הבריאות: www.health.gov.il בעמוד "מכרזים". 

